ORDE do 20 de abril de 2005 pola que se clasifica como de interese social a Fundación Iniciativas Domus Labora.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — III. OUTRAS DISPOSICIÓNS — 16/05/2005

Visto o expediente de clasificación da Fundación Iniciativas Domus Labora, con domicilio en Ourense.
Supostos de feito.
1. A fundación formulou solicitude de clasificación para os efectos da súa inscrición no Rexistro de Fundacións de Interese Galego.
2. A Fundación Iniciativas Domus Labora foi constituída en escritura pública outorgada en Ourense o día vinte e un de febreiro de dous mil cinco, ante o notario Enrique Hernanz Vila, co número trescentos sesenta e sete do seu protocolo por Luis Rodríguez González e Elvira García Vidal, que interveñen no seu propio nome e dereito.
3. A fundación ten por obxecto, segundo establece o artigo seis dos estatutos:
a) Realizar todo tipo de servizos e actuacións, tendentes a favorecer e posibilitar o dereito constitucional de acceso á vivenda.
b) Realizar todo tipo de servizos e actuacións tendentes a fomentar o emprego, a colocación a recolocación, o autoemprego, a formación, a iniciativa empresarial, a economía social e o desenvolvemento comunitario.
c) Desenvolver proxectos e actuacións que posibiliten o acceso á vivenda e ao emprego dirixidos a favorecer a emancipación das persoas e en especial dos novos.
d) Fomentar e promover as novas tecnoloxías, a internet e en xeral todo o relativo á nova sociedade da información.
e) Realizar actividades de intercambio e colaboración con outras fundacións e asociacións.
f) Fomentar e apoiar o sector de entidades sen ánimo de lucro, as empresas de inserción e os emprendedores sociais.
g) Promover calquera outra actividade lícita que acorde emprender o padroado.
4. O padroado da fundación estará integrado por Santiago Rodríguez García como presidente, Elvira García Vidal como vicepresidenta e por Eduardo González Tombo como vogal en representación de Cimo Entidade Prestadora de Servicios Sociais.
5. A comisión integrada polos secretarios xerais de todas as consellerías elévalle ao conselleiro da Presidencia, Relacións Institucionais e Administración Pública proposta de clasificación como de interese social da Fundación Iniciativas Domus Labora, dado o seu obxecto e finalidade, polo que, véndose cumpridos os requisitos exixidos na Lei 7/1983, do 22 de xuño, e na Lei 11/1991, do 8 de novembro, de reforma da lei anterior, de réxime das fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese social e a súa adscrición á Consellería de Política Territorial, Obras Públicas e Vivenda.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, correspóndelle a esta consellería a clasificación da fundación e a adscrición á consellería correspondente, quen exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día 19 de abril de 2005.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 7/1983, do 22 de xuño, e na Lei 11/1991, do 8 de novembro, de reforma da anterior, de réxime das fundacións de interese galego, así como as demais normas de desenvolvemento e de xeral aplicación. Na súa virtude,
DISPOÑO:
Clasificar de interese social a Fundación Iniciativas Domus Labora, adscribíndoa á Consellería de Política Territorial, Obras Públicas e Vivenda, que exercerá plenamente o protectorado sobre ela.
Santiago de Compostela, 20 de abril de 2005.
Jaime Pita Varela
Conselleiro da Presidencia Relacións Institucionais
e Administración Pública